[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.1.2007

SEC(2007) 69 τελικό

Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 1 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το πρόγραμμα σταθερότητας της Σλοβενίας, για την περίοδο 2006-2009

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Γενικο πλαισιο

Το Σύμφωνο Σταθερότητας και Ανάπτυξης, το οποίο τέθηκε σε ισχύ την 1η Ιουλίου 1998, βασίζεται στον στόχο της επίτευξης υγιών δημόσιων οικονομικών ως μέσου ενίσχυσης των προϋποθέσεων για σταθερότητα των τιμών και ισχυρή διατηρήσιμη ανάπτυξη, οι οποίες ευνοούν τη δημιουργία απασχόλησης. Η μεταρρύθμιση του συμφώνου το 2005, αφενός, αναγνώριζε τη χρησιμότητά του για την εδραίωση της δημοσιονομικής πειθαρχίας, αφετέρου δε, αποσκοπούσε στην ενίσχυση της αποτελεσματικότητας και των οικονομικών του ερεισμάτων, καθώς επίσης στη διασφάλιση της μακροπρόθεσμης διατηρησιμότητας των δημόσιων οικονομικών.

Ο κανονισμός (ΕΚ) αριθ. 1466/97 του Συμβουλίου για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ο οποίος αποτελεί στοιχείο του συμφώνου, ορίζει ότι τα κράτη μέλη υποβάλλουν υποχρεωτικά, στο Συμβούλιο και την Επιτροπή, προγράμματα σταθερότητας ή σύγκλισης, καθώς και ετήσιες επικαιροποιήσεις τους (τα κράτη μέλη που έχουν ήδη υιοθετήσει το ενιαίο νόμισμα υποβάλλουν (επικαιροποιημένα) προγράμματα σταθερότητας, ενώ τα κράτη μέλη που δεν το έχουν υιοθετήσει ακόμη υποβάλλουν (επικαιροποιημένα) προγράμματα σύγκλισης). Το πρώτο πρόγραμμα σύγκλισης της Σλοβενίας υποβλήθηκε τον Μάιο του 2004. Κατ’ εφαρμογή του κανονισμού, το Συμβούλιο εξέδωσε γνώμη για το πρόγραμμα στις 5 Ιουλίου 2004 βάσει σχετικής σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή. Βάσει της ίδιας διαδικασίας, τα προγράμματα σταθερότητας και σύγκλισης αξιολογούνται από την Ευρωπαϊκή Επιτροπή και εξετάζονται από την προαναφερθείσα επιτροπή, ενώ το Συμβούλιο δύναται να τα εξετάσει.

2. Ιστορικο για την αξιολογηση του νεου προγραμματος

Η Επιτροπή εξέτασε το πρώτο πρόγραμμα σταθερότητας της Σλοβενίας[2], που υποβλήθηκε στις 7 Δεκεμβρίου 2006 και εξέδωσε σύσταση για την έκδοση γνώμης του Συμβουλίου επ' αυτού (βλ. πλαίσιο για τα κυριότερα σημεία της αξιολόγησης).

Προκειμένου να σχηματισθεί μια εικόνα του πλαισίου εντός του οποίου αξιολογείται η δημοσιονομική στρατηγική του προγράμματος σταθερότητας, στις παραγράφους που ακολουθούν περιγράφονται συνοπτικά τα εξής:

1. οι οικονομικές και δημοσιονομικές επιδόσεις κατά την τελευταία δεκαετία,

2. η πλέον πρόσφατη αξιολόγηση της κατάστασης της χώρας βάσει του προληπτικού σκέλους του συμφώνου σταθερότητας και ανάπτυξης (περίληψη της γνώμης του Συμβουλίου σχετικά με το προηγούμενο επικαιροποιημένο πρόγραμμα σύγκλισης) και

3. η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Οκτωβρίου 2006.

2.1. Πρόσφατες οικονομικές και δημοσιονομικές επιδόσεις

Κατά την τελευταία δεκαετία η οικονομία της Σλοβενίας εμφάνισε αξιοσημείωτη σταθερότητα. Η έλλειψη μείζονος σημασίας ανισορροπιών αποτελεί μαρτυρία της ισχύος της οικονομίας της χώρας και της ικανότητάς της να αντιμετωπίζει οικονομικούς κλυδωνισμούς. Ωστόσο, η υιοθέτηση του ευρώ θα θέσει σε δοκιμασία την ευρωστία και την ευελιξία των αγορών. Συγκεκριμένα, ο πληθωρισμός μειώθηκε μεν αλλά η εξέλιξη των τιμών απαιτεί στενή παρακολούθηση μολονότι αναμένεται ότι οι μισθολογικές πιέσεις θα παραμείνουν συγκρατημένες βάσει των πρόσφατων συλλογικών συμβάσεων τόσο στον δημόσιο όσο και στον ιδιωτικό τομέα. Οι εξελίξεις στην αγορά εργασίας υπήρξαν εν γένει θετικές. Ωστόσο διατηρούνται ορισμένες διαρθρωτικές αδυναμίες όπως μαρτυρούν ιδίως τα χαμηλά επίπεδα απασχόλησης ατόμων μεγαλύτερης ηλικίας. Η δημιουργία απασχόλησης θα μπορούσε να ενισχυθεί με περαιτέρω μέτρα για τη βελτίωση του επιχειρηματικού περιβάλλοντος και την ενθάρρυνση της Ε&A και της παράτασης του επαγγελματικού βίου.

2.2. Η αξιολόγηση που διατυπώνεται στη γνώμη του Συμβουλίου σχετικά με το προηγούμενο πρόγραμμα

Στις 14 Φεβρουαρίου 2006, το Συμβούλιο εξέδωσε γνώμη για το τελευταίο επικαιροποιημένο πρόγραμμα σύγκλισης που κάλυπτε την περίοδο 2005-2008. Το Συμβούλιο εξέφρασε την άποψη ότι «το πρόγραμμα, αφενός, αποσκοπεί στη συγκράτηση του πληθωρισμού σε επίπεδα που πλησιάζουν τον μέσο όρο της ΕΕ και, αφετέρου, προβλέπει μια πορεία βαθμιαίας δημοσιονομικής προσαρμογής.» Το Συμβούλιο κάλεσε τη Σλοβενία «να σημειώσει ταχύτερη πρόοδο όσον αφορά την επίτευξη του ΜΔΣ του προγράμματος, ιδίως μέσω της εφαρμογής των μέτρων στα οποία βασίζεται η προγραμματιζόμενη μείωση του δείκτη δαπανών, καθώς και μέσω καταβολής μιας εμπροσθοβαρούς προσπάθειας προσαρμογής» και «να λάβει μέτρα για τη βελτίωση της μακροπρόθεσμης διατηρησιμότητας των δημόσιων οικονομικών, ιδίως σε σχέση με το σύστημα συντάξεων.»

2.3. Η αξιολόγηση της Επιτροπής σχετικά με το εθνικό πρόγραμμα μεταρρυθμίσεων του Οκτωβρίου 2006

Η έκθεση εφαρμογής του εθνικού προγράμματος μεταρρυθμίσεων της Σλοβενίας, που καταρτίστηκε στο πλαίσιο της ανανεωμένης στρατηγικής της Λισαβόνας για την ανάπτυξη και την απασχόληση, υποβλήθηκε στις 16 Οκτωβρίου 2006. Το εθνικό πρόγραμμα μεταρρυθμίσεων της Σλοβενίας περιλαμβάνει πολιτικές για την αντιμετώπιση πέντε βασικών προκλήσεων: ανταγωνιστική οικονομία και ταχύτερη ανάπτυξη, μια κοινωνία βασισμένη στη γνώση, ένα αποτελεσματικό κράτος, ένα σύγχρονο κοινωνικό κράτος και υψηλότερα επίπεδα απασχόλησης, καθώς και διατηρήσιμη ανάπτυξη.

Η αξιολόγηση του πρόσφατου επικαιροποιημένου προγράμματος από την Επιτροπή (που εκδόθηκε στο πλαίσιο της ετήσιας έκθεσης προόδου που συνέταξε τον Δεκέμβριο 2006 [3] ) έδειξε ότι η Σλοβενία σημειώνει ικανοποιητική πρόοδο όσον αφορά την εφαρμογή του εθνικού προγράμματος μεταρρυθμίσεων. Επωφελούμενη από τις σχετικά ευνοϊκές μακροοικονομικές συνθήκες, η Σλοβενία έχει λάβει κατάλληλα μέτρα σε ορισμένους βασικούς τομείς όπως η επιχειρηματικότητα και η βελτίωση της νομοθεσίας, ενώ έχει αρχίσει τις περισσότερες από τις μείζονος σημασίας μεταρρυθμίσεις που αφορούν τις πολιτικές απασχόλησης. Ωστόσο, η εφαρμογή της στρατηγικής για την παράταση του ενεργού επαγγελματικού βίου και την άρση των φραγμών στην απασχόληση των νέων δεν προχώρησε αρκετά γρήγορα. Σε μικροοικονομικό επίπεδο, απαιτούνται γενναιότερα μέτρα για την τόνωση του πλαισίου καινοτομίας και ανταγωνισμού. Θα ήταν δε σκόπιμη η καταβολή μεγαλύτερης προσπάθειας και όσον αφορά την αναδιάρθρωση των δημόσιων δαπανών.

Λαμβάνοντας υπόψη τις διαπιστωθείσες αρετές και αδυναμίες έγινε στη Σλοβενία η σύσταση να αναλάβει δράση όσον αφορά την μακροπρόθεσμη διατηρησιμότητα των δημόσιων οικονομικών, ιδίως όσον αφορά την ενίσχυση του συστήματος συντάξεων και την αύξηση της απασχόλησης ατόμων μεγαλύτερης ηλικίας, καθώς και των υπηρεσιών απασχόλησης όσον αφορά την ευελιξία στους συμβατικούς όρους εργασίας και τη θέσπιση αυστηρότερων όρων για την καταβολή παροχών.

Πλαίσιο: Κυριότερα σημεία της αξιολόγησης Όπως απαιτεί το άρθρο 5 παράγραφος 1 (για τα προγράμματα σταθερότητας) και το άρθρο 9 παράγραφος 1 (για τα προγράμματα σύγκλισης) του κανονισμού (ΕΚ) αριθ. 1466/97 του Συμβουλίου, κατά την αξιολόγηση εξετάζεται: αν είναι ευλογοφανείς οι οικονομικές παραδοχές στις οποίες βασίζεται το πρόγραμμα, ο μεσοπρόθεσμος δημοσιονομικός στόχος (ΜΔΣ) που καθόρισε το κράτος μέλος και αν η πορεία προσαρμογής για την επίτευξη του στόχου αυτού είναι κατάλληλη, αν τα μέτρα που λαμβάνονται ή/και προτείνονται για την τήρηση της πορείας προσαρμογής επαρκούν για την επίτευξη του ΜΔΣ κατά τη διάρκεια του οικονομικού κύκλου, κατά την αξιολόγηση της πορείας προσαρμογής για την επίτευξη του ΜΔΣ, αν καταβάλλεται μεγαλύτερη προσπάθεια προσαρμογής σε περιόδους ευνοϊκής οικονομικής συγκυρίας, ενώ η προσπάθεια μπορεί να είναι πιο περιορισμένη σε περιόδους δυσμενούς οικονομικής συγκυρίας και, για τη ζώνη του ευρώ και κράτη μέλη του ΜΣΙ ΙΙ, αν το κράτος μέλος προβλέπει ετήσια βελτίωση του κυκλικά προσαρμοσμένου αποτελέσματος, μείον έκτακτα και λοιπά προσωρινά μέτρα, ίση προς 0,5% του ΑΕΠ ως ένδειξη προόδου για την επίτευξη του ΜΔΣ του, κατά τον προσδιορισμό της πορείας προσαρμογής για την επίτευξη του ΜΔΣ (για κράτη μέλη που δεν τον έχουν ακόμη επιτύχει) ή την προσωρινή απόκλιση από αυτόν (για κράτη μέλη που τον έχουν επιτύχει), αν εφαρμόζονται μείζονες διαρθρωτικές μεταρρυθμίσεις που οδηγούν άμεσα στην εξοικονόμηση πόρων μακροπρόθεσμα (μεταξύ άλλων, μέσω της αύξησης της δυνητικής ανάπτυξης) και, ως εκ τούτου, έχουν απτά αποτελέσματα για τη μακροπρόθεσμη διατηρησιμότητα των δημόσιων οικονομικών (υπό τον όρο ότι εξασφαλίζεται κατάλληλο περιθώριο ασφαλείας σε σχέση με την τιμή αναφοράς 3% του ΑΕΠ και εφόσον η δημοσιονομική θέση αναμένεται να επανέλθει στα επίπεδα του ΜΔΣ εντός της περιόδου του προγράμματος), με ιδιαίτερη προσοχή στις μεταρρυθμίσεις του συνταξιοδοτικού συστήματος που εισάγουν πολυπυλωνικό σύστημα που περιλαμβάνει έναν υποχρεωτικό και πλήρως κεφαλαιοποιητικό πυλώνα, αν οι οικονομικές πολιτικές του κράτους μέλους παρουσιάζουν συνοχή με τους γενικούς προσανατολισμούς των οικονομικών πολιτικών. Η ευλογοφάνεια των μακροοικονομικών παραδοχών του προγράμματος αξιολογείται με βάση τις φθινοπωρινές προβλέψεις των υπηρεσιών της Επιτροπής του 2006, χρησιμοποιώντας επίσης την από κοινού συμφωνηθείσα μεθοδολογία για την εκτίμηση του δυνητικού προϊόντος και των κυκλικά προσαρμοσμένων αποτελεσμάτων. Η αξιολόγηση της συνεκτικότητας με τους γενικούς προσανατολισμούς των οικονομικών πολιτικών πραγματοποιείται με βάση τους γενικούς προσανατολισμούς των οικονομικών πολιτικών στον τομέα των δημόσιων οικονομικών όπως παρουσιάζονται στις ολοκληρωμένες κατευθυντήριες γραμμές για την περίοδο 2005-2008. Κατά την αξιολόγηση εξετάζεται επίσης: η εξέλιξη του δείκτη χρέους και οι προοπτικές της μακροπρόθεσμης διατηρησιμότητας των δημόσιων οικονομικών τα οποία, σύμφωνα με την έκθεση του Συμβουλίου της 20ής Μαρτίου 2005 για τη «Βελτίωση της εφαρμογής του Συμφώνου Σταθερότητας και Ανάπτυξης», πρέπει να αποτελούν αντικείμενο «αρκετής προσοχής […] κατά την εποπτεία των δημοσιονομικών θέσεων». Σε ανακοίνωση της Επιτροπής, της 12ης Οκτωβρίου 2006, περιγράφεται η προσέγγιση που πρέπει να τηρείται κατά την αξιολόγηση της μακροπρόθεσμης διατηρησιμότητας[4], ο βαθμός συνοχής με το εθνικό πρόγραμμα μεταρρυθμίσεων που υπέβαλε το κράτος μέλος στο πλαίσιο της στρατηγικής της Λισαβόνας για την ανάπτυξη και την απασχόληση. Στο διαβιβαστικό σημείωμα της 7ης Ιουνίου 2005 προς το Ευρωπαϊκό Συμβούλιο για τους γενικούς προσανατολισμούς των οικονομικών πολιτικών για την περίοδο 2005-2008, το Συμβούλιο ΕCOFIN δήλωσε ότι τα εθνικά προγράμματα μεταρρυθμίσεων πρέπει να παρουσιάζουν συνοχή με τα προγράμματα σταθερότητας και σύγκλισης, η συμμόρφωση με τον κώδικα δεοντολογίας[5] ο οποίος, μεταξύ άλλων, προβλέπει μια κοινή διάρθρωση και τυποποιημένους πίνακες δεδομένων για τα προγράμματα σταθερότητας και σύγκλισης. |

- Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 5 παράγραφος 1 του κανονισμού (ΕΚ) αριθ. 1466/97 του Συμβουλίου της 7 ης Ιουλίου 1997 σχετικά με το πρόγραμμα σταθερότητας της Σλοβενίας, για την περίοδο 2006-2009

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[6], και ιδίως το άρθρο 5 παράγραφος 1,

τη σύσταση της Επιτροπής,

Έπειτα από διαβουλεύσεις με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

4. Στις [27 Φεβρουαρίου 2007] το Συμβούλιο εξέτασε το πρώτο πρόγραμμα σταθερότητας της Σλοβενίας, που καλύπτει την περίοδο 2006-2008.

5. Το μακροοικονομικό σενάριο στο οποίο στηρίζεται το πρόγραμμα προβλέπει σταθερούς ρυθμούς αύξησης του πραγματικού ΑΕΠ, πάνω από 4% κατά την περίοδο του προγράμματος. Με βάση τις διαθέσιμες πληροφορίες, το σενάριο αυτό θεωρείται θεμελιωμένο σε εύλογες αναπτυξιακές παραδοχές. Οι προβλέψεις του προγράμματος ως προς τον πληθωρισμό φαίνονται, επίσης, ρεαλιστικές.

6. Για το 2006, το έλλειμμα γενικής κυβέρνησης εκτιμάται σε 1,6% του ΑΕΠ στις φθινοπωρινές προβλέψεις των υπηρεσιών της Επιτροπής του 2006, έναντι στόχου 1,7% του ΑΕΠ που προέβλεπε το προηγούμενο επικαιροποιημένο πρόγραμμα σύγκλισης του Δεκεμβρίου 2005. Η προγραμματιζόμενη μείωση του δείκτη δαπανών φαίνεται ότι έχει επιτευχθεί σε γενικές γραμμές αλλά το έλλειμμα στα έσοδα εκτιμάται ανώτερο από ό,τι προβλέπει ο προϋπολογισμός παρά την κυκλική βελτίωση της οικονομίας και το ελαφρά μεγαλύτερο έλλειμμα σε σχέση με το 2005.

7. Η δημοσιονομική στρατηγική του προγράμματος αποσκοπεί στην επίτευξη του μεσοπρόθεσμου στόχου (ΜΔΣ) όσον αφορά την δημοσιονομική κατάσταση κατά την έννοια του Συμφώνου Σταθερότητας και Ανάπτυξης, έως το 2009, μέσω μιας εξυγίανσης στα τελευταία έτη του προγράμματος. Λόγω της συνεχιζόμενης φορολογικής μεταρρύθμισης και μιας σειράς μέτρων εξοικονόμησης δημοσιονομικών πόρων, τόσο τα έσοδα όσο και οι δαπάνες ως ποσοστό του ΑΕΠ μειώνονται σημαντικά καθ' όλη την περίοδο του προγράμματος. Έως το 2008, κατά το οποίο οι αντίστοιχοι δείκτες μειώνονται περίπου στον ίδιο βαθμό, το έλλειμμα γενικής κυβέρνησης προγραμματίζεται να κυμανθεί γύρω στο 1,5% του ΑΕΠ. Το 2009, το έλλειμμα μειώνεται σε 1,0% καθώς η μείωση των δαπανών είναι ανώτερη της απώλειας εσόδων. Το πρωτογενές αποτέλεσμα αρχικά επιδεινώνεται από 0,1% του ΑΕΠ το 2006 σε -0,3% του ΑΕΠ το 2008 για να βελτιωθεί σε 0,3% του ΑΕΠ το 2009. Σε σύγκριση με το τελευταίο επικαιροποιημένο πρόγραμμα σύγκλισης, το πρόγραμμα σταθερότητας αναβάλλει την επίτευξη του στόχου για ονομαστικό έλλειμμα ίσο προς 1% του ΑΕΠ κατά ένα έτος παρά το ευνοϊκότερο μακροοικονομικό σενάριο.

8. Κατά την χρονική περίοδο που καλύπτει το πρόγραμμα, το διαρθρωτικό αποτέλεσμα (δηλαδή το κυκλικά προσαρμοσμένο αποτέλεσμα, πλην εκτάκτων και λοιπών προσωρινών μέτρων), υπολογιζόμενο σύμφωνα με την από κοινού συμφωνηθείσα μεθοδολογία, προβλέπεται να βελτιωθεί κατά ¼% του ΑΕΠ. Όπως και στο επικαιροποιημένο πρόγραμμα σύγκλισης του Δεκεμβρίου 2005, ο μεσοπρόθεσμος δημοσιονομικός στόχος (ΜΔΣ) που καθορίζεται στο πρόγραμμα σταθερότητας είναι η επίτευξη διαρθρωτικού ελλείμματος ίσου προς 1% του ΑΕΠ έως το 2009, δηλαδή ένα έτος αργότερα σε σχέση με το προηγούμενο πρόγραμμα. Σύμφωνα με το πρόγραμμα η καθυστέρηση οφείλεται σε ένα σημαντικό σιδηροδρομικό έργο που εκτιμάται ότι θα κοστίσει περίπου 0,4% του ΑΕΠ το 2007, 0,5% του ΑΕΠ το 2008 και 0,2% του ΑΕΠ το 2009. Δεδομένου ότι ο ΜΔΣ είναι απαιτητικότερος από το ελάχιστο όριο (που εκτιμάται ως έλλειμμα ίσο προς 1½% του ΑΕΠ περίπου), η επίτευξή του θα επιτρέψει τη δημιουργία ενός περιθωρίου ασφαλείας ώστε να μην εμφανιστεί υπερβολικό έλλειμμα. Ο ΜΔΣ βρίσκεται εντός του φάσματος που υποδεικνύεται για τη ζώνη του ευρώ και τα κράτη μέλη του ΜΣΙ ΙΙ στο σύμφωνο σταθερότητας και ανάπτυξης και στον κώδικα δεοντολογίας και αντικατοπτρίζει επαρκώς τον δείκτη χρέους και τη μέση δυνητική ανάπτυξη μακροπρόθεσμα.

9. Οι κίνδυνοι για τις δημοσιονομικές προβλέψεις του προγράμματος φαίνονται γενικά ισορροπημένοι για το 2007 και το 2008, ενώ το 2009 το δημοσιονομικό αποτέλεσμα ενδεχομένως να είναι χειρότερο από ό,τι προβλέπει το πρόγραμμα. Αφενός, οι παραδοχές όσον αφορά την ανάπτυξη και τα φορολογικά έσοδα φαίνονται ευλογοφανείς. Επιπλέον, τα τελευταία χρόνια η Σλοβενία παρουσίασε δημοσιονομικά αποτελέσματα καλύτερα από το αναμενόμενο, μεταξύ άλλων, χάρη σε έναν αποτελεσματικό δημοσιονομικό μηχανισμό περιορισμού των δαπανών γενικής κυβέρνησης σε περίπτωση απροσδόκητης μείωσης των εσόδων. Αφετέρου, παρά τις προσπάθειες αναδιάρθρωσης των δαπανών γενικής κυβέρνησης, το μερίδιο των υποχρεωτικών δαπανών παραμένει πολύ υψηλό. Τα μέτρα στα οποία θα στηριχθεί η σημαντική περικοπή των πρωτογενών δαπανών ως ποσοστό του ΑΕΠ που εξαγγέλθηκε για το 2009, δεν έχουν ακόμη προσδιοριστεί με λεπτομέρεια.

10. Με βάση την ανωτέρω αξιολόγηση των κινδύνων, η δημοσιονομική στρατηγική που καθορίζεται στο πρόγραμμα ενδέχεται να μην είναι επαρκής για την επίτευξη του ΜΔΣ μέχρι το 2009 όπως προβλέπεται στο πρόγραμμα. Φαίνεται, όμως, ότι προσφέρει επαρκές περιθώριο ασφαλείας ώστε το έλλειμμα να μην υπερβεί την τιμή αναφοράς 3% του ΑΕΠ υπό κανονικές συνθήκες μακροοικονομικών διακυμάνσεων καθ' όλη τη διάρκεια του προγράμματος. Ο ρυθμός προσαρμογής για την επίτευξη του ΜΔΣ, όπως απορρέει από το πρόγραμμα, είναι ανεπαρκής και πρέπει να ενισχυθεί ούτως ώστε να ανταποκρίνεται στις απαιτήσεις του συμφώνου σταθερότητας και ανάπτυξης που προσδιορίζει ότι, για τη ζώνη του ευρώ και τα κράτη μέλη που συμμετέχουν στον ΜΣΙ ΙΙ η ετήσια βελτίωση του διαρθρωτικού δημοσιονομικού αποτελέσματος πρέπει να είναι 0,5% του ΑΕΠ (ως μέτρο αναφοράς) και ότι η προσαρμογή θα πρέπει να είναι υψηλότερη σε περιόδους ευνοϊκής οικονομικής συγκυρίας, ενώ θα μπορούσε να είναι χαμηλότερη σε περιόδους δυσμενούς οικονομικής συγκυρίας. Συγκεκριμένα, περίοδοι ευνοϊκής οικονομικής συγκυρίας αναμένονται καθ' όλη τη διάρκεια του προγράμματος. Ωστόσο, το διαρθρωτικό αποτέλεσμα δεν προβλέπεται να βελτιωθεί αισθητά προ του τελευταίου έτους του προγράμματος. Το 2009, όμως, υπάρχει κίνδυνος να μην επιτευχθεί το αναμενόμενο αποτέλεσμα.

11. Υπολογίζεται ότι το 2006 το ακαθάριστο δημόσιο χρέος ανήλθε σε 28,5% του ΑΕΠ, ήταν δηλαδή πολύ κατώτερο του 60% του ΑΕΠ, που αποτελεί την τιμή αναφοράς βάσει της Συνθήκης. Το πρόγραμμα προβλέπει μείωση του δείκτη χρέους κατά 0,8 της εκατοστιαίας μονάδας κατά τη διάρκεια του προγράμματος.

12. Ο μακροπρόθεσμος δημοσιονομικός αντίκτυπος της δημογραφικής γήρανσης στη Σλοβενία είναι από τους μεγαλύτερους στην ΕΕ, καθώς επηρεάζεται από σημαντική αύξηση των συνταξιοδοτικών δαπανών ως ποσοστού του ΑΕΠ. Εκτός από τις ενέργειες που πραγματοποιούνται, η εφαρμογή περαιτέρω μεταρρυθμίσεων για τη συγκράτηση της σημαντικής αύξησης των συνδεόμενων με τη δημογραφική γήρανση δαπανών θα συνέβαλλε, όπως παραδέχονται οι αρχές, στη μείωση των κινδύνων ως προς τη διατηρησιμότητα των δημόσιων οικονομικών. Μολονότι η αρχική δημοσιονομική θέση συμβάλλει στην σταθεροποίηση του δείκτη χρέους μεσοπρόθεσμα, η μικρή διαρθρωτική βελτίωση κατά την περίοδο του προγράμματος δεν πρόκειται να αρκέσει για τη συγκράτηση του αναμενόμενου δημοσιονομικού αντίκτυπου της δημογραφικής γήρανσης. Συνολικά, η Σλοβενία φαίνεται ότι αντιμετωπίζει μεγάλο κίνδυνο ως προς τη διατηρησιμότητα των δημόσιων οικονομικών της.

13. Το πρόγραμμα σταθερότητας περιλαμβάνει μια ποιοτική αξιολόγηση του συνολικού αντίκτυπου του σλοβενικού εθνικού προγράμματος μεταρρυθμίσεων του Οκτωβρίου 2006 στο πλαίσιο της μεσοπρόθεσμης δημοσιονομικής στρατηγικής. Επιπλέον, παρέχει ορισμένες πληροφορίες σχετικά με το δημοσιονομικό κόστος ή την εξοικονόμηση πόρων που συνδέονται άμεσα με τις κυριότερες μεταρρυθμίσεις του εθνικού προγράμματος μεταρρυθμίσεων. Ωστόσο, δεν λαμβάνονται ρητά υπόψη σε αυτό οι επιπτώσεις που συνολικά θα έχουν για τα δημόσια οικονομικά οι δράσεις που προβλέπονται στο εν λόγω εθνικό πρόγραμμα μεταρρυθμίσεων. Τα μέτρα στον τομέα των δημόσιων οικονομικών τα οποία προβλέπει το πρόγραμμα σταθερότητας φαίνεται ότι συνάδουν με τις δράσεις που προβλέπονται στο εθνικό πρόγραμμα μεταρρυθμίσεων. Συγκεκριμένα, το πρόγραμμα σταθερότητας παρέχει λεπτομέρειες για τη φορολογική μεταρρύθμιση που εξαγγέλλεται στο εθνικό πρόγραμμα μεταρρυθμίσεων και συμπληρώνει τις δράσεις που προβλέπονται σε αυτό με ορισμένα μέτρα για τις δαπάνες.

14. Η δημοσιονομική στρατηγική του προγράμματος συμβαδίζει εν μέρει με τους γενικούς προσανατολισμούς των οικονομικών πολιτικών, που περιλαμβάνονται στις ολοκληρωμένες κατευθυντήριες γραμμές για την περίοδο 2005-2008. Συγκεκριμένα, η πορεία προσαρμογής για την επίτευξη του ΜΔΣ είναι ανεπαρκής και πρέπει να ενισχυθεί.

15. Όσον αφορά τις απαιτήσεις δεδομένων που ορίζει ο κώδικας δεοντολογίας για τα προγράμματα σταθερότητας και σύγκλισης, το πρόγραμμα παρουσιάζει ορισμένα κενά τόσο στα υποχρεωτικά όσο και στα προαιρετικά δεδομένα[7].

Το συνολικό συμπέρασμα είναι ότι ναι μεν το πρόγραμμα αναγνωρίζει ότι η συγκράτηση των πληθωριστικών πιέσεων και η συνέχιση της δημοσιονομικής εξυγίανσης είναι απαραίτητα για τη διαφύλαξη της ανθεκτικότητας της οικονομίας, αλλά ότι προβλέπει μη ικανοποιητική πρόοδο όσον αφορά την επίτευξη του ΜΔΣ παρά τις θετικές αναπτυξιακές προοπτικές. Λαμβάνοντας υπόψη την ανωτέρω αξιολόγηση, η Σλοβενία καλείται:

(i) να εκμεταλλευθεί τις ευνοϊκές οικονομικές συνθήκες προκειμένου να επισπεύσει την επίτευξη του ΜΔΣ με μια προσπάθεια προσαρμογής κατά τα πρώτα έτη του προγράμματος και

(ii) ενόψει της προβλεπόμενης αύξησης των δαπανών που συνδέονται με τη δημογραφική γήρανση, να βελτιώσει την μακροπρόθεσμη διατηρησιμότητα των δημόσιων οικονομικών ενισχύοντας την συντελούμενη μεταρρύθμιση του συστήματος συντάξεων με πρόσθετα μέτρα, ιδίως προς την κατεύθυνση της αυξημένης συμμετοχής των ατόμων μεγαλύτερης ηλικίας στην αγορά εργασίας και της ενθάρρυνσης της ανάπτυξης ιδιωτικών συνταξιοδοτικών προγραμμάτων.

Σύγκριση βασικών μακροοικονομικών και δημοσιονομικών προβλέψεων

2005 | 2006 | 2007 | 2008 | 2009 |

Πραγματικό ΑΕΠ (% μεταβολής) | ΠΣΤ Δεκ. 2006 | 4,0 | 4,7 | 4,3 | 4,2 | 4,1 |

COM Noεμ. 2006 | 4,0 | 4,8 | 4,2 | 4,5 | μ.δ.σ. |

ΠΣΥ Δεκ. 2005 | 3,9 | 4,0 | 4,0 | 3,8 | μ.δ.σ. |

Πληθωρισμός ΕνΔΤΚ (%) | ΠΣΤ Δεκ. 2006 | 2,5 | 2,7 | 2,7 | 2,5 | 2,2 |

COM Noεμ. 2006 | 2,5 | 2,5 | 2,5 | 2,6 | μ.δ.σ. |

ΠΣΥ Δεκ. 2005 | 2,2 | 1,5 | 2,2 | 2,5 | μ.δ.σ. |

Κενό παραγωγής (% του δυνητικού ΑΕΠ) | ΠΣΤ Δεκ. 20061 | -1,2 | -0,5 | -0,3 | -0,1 | 0,3 |

COM Noεμ. 20065 | -1,1 | -0,3 | 0,0 | 0,4 | μ.δ.σ. |

ΠΣΥ Δεκ. 20051 | -1,2 | -0,7 | -0,3 | 0,0 | μ.δ.σ. |

Αποτέλεσμα γενικής κυβέρνησης (% του ΑΕΠ) | ΠΣΤ Δεκ. 2006 | -1,4 | -1,6 | -1,5 | -1,6 | -1,0 |

COM Noεμ. 2006 | -1,4 | -1,6 | -1,6 | -1,5 | μ.δ.σ. |

ΠΣΥ Δεκ. 2005 | -1,7 | -1,7 | -1,4 | -1,0 | μ.δ.σ. |

Πρωτογενές αποτέλεσμα (% του ΑΕΠ) | ΠΣΤ Δεκ. 2006 | 0,4 | 0,1 | -0,1 | -0,3 | 0,3 |

COM Noεμ. 2006 | 0,3 | -0,1 | -0,2 | -0,3 | μ.δ.σ. |

ΠΣΥ Δεκ. 2005 | -0,2 | -0,3 | -0,1 | 0,2 | μ.δ.σ. |

Κυκλικά προσαρμοσμένο αποτέλεσμα (% του ΑΕΠ) | ΠΣΤ Δεκ. 20061 | -0,9 | -1,4 | -1,4 | -1,6 | -1,1 |

COM Noεμ. 2006 | -0,9 | -1,5 | -1,6 | -1,7 | μ.δ.σ. |

ΠΣΥ Δεκ. 20051 | -1,2 | -1,4 | -1,3 | -1,0 | μ.δ.σ. |

Διαρθρωτικό αποτέλεσμα2 (% του ΑΕΠ) | ΠΣΤ Δεκ. 20063 | -0,9 | -1,4 | -1,4 | -1,6 | -1,1 |

COM Noεμ. 20064 | -0,9 | -1,5 | -1,6 | -1,7 | μ.δ.σ. |

ΠΣΥ Δεκ. 2005 | -0,4 | -1,4 | -1,4 | -1,0 | μ.δ.σ. |

Ακαθάριστο δημόσιο χρέος (% του ΑΕΠ) | ΠΣΤ Δεκ. 2006 | 28,0 | 28,5 | 28,2 | 28,3 | 27,7 |

COM Noεμ. 2006 | 28,0 | 28,4 | 28,0 | 27,6 | μ.δ.σ. |

ΠΣΥ Δεκ. 2005 | 29,0 | 29,6 | 29,8 | 29,4 | μ.δ.σ. |

Σημειώσεις: 1Οι υπολογισμοί των υπηρεσιών της Επιτροπής πραγματοποιήθηκαν βάσει των πληροφοριών που περιλαμβάνονται στο πρόγραμμα 2Κυκλικά προσαρμοσμένο αποτέλεσμα (όπως και στις προηγούμενες γραμμές) πλην εκτάκτων και λοιπών προσωρινών μέτρων. 3Το πρόγραμμα δεν περιλαμβάνει έκτακτα και λοιπά προσωρινά μέτρα 4Δεν περιλαμβάνονται έκτακτα και λοιπά προσωρινά μέτρα στις φθινοπωρινές προβλέψεις των υπηρεσιών της Επιτροπής του 2006. 5Βάσει εκτιμώμενης δυνητικής ανάπτυξης 3,8% το 2005 και 4% την περίοδο 2006-2008. Πηγή : Πρόγραμμα σταθερότητας/σύγκλισης (ΠΣΤ/ΠΣΥ), φθινοπωρινές οικονομικές προβλέψεις των υπηρεσιών της Επιτροπής του 2006 (COM), υπολογισμοί των υπηρεσιών της Επιτροπής |

[1] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[2] Το άρθρο 4 του κανονισμού (ΕΚ) αριθ. 1466/97 του Συμβουλίου ορίζει ότι «ένα κράτος μέλος που υιοθετεί μεταγενέστερα το κοινό νόμισμα [ήτοι μετά την 1η Ιανουαρίου 1999, ημερομηνία κατά την οποία τα πρώτα κράτη μέλη υιοθέτησαν το κοινό νόμισμα], υποβάλλει πρόγραμμα σταθερότητας εντός έξι μηνών από την απόφαση του Συμβουλίου για τη συμμετοχή του στο κοινό νόμισμα». Στις 11 Ιουλίου 2006, το Συμβούλιο εξέδωσε απόφαση σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από τη Σλοβενία από την 1η Ιανουαρίου 2007 (απόφαση 2006/495/EΚ του Συμβουλίου, ΕΕ L 195, της 15.7.2006, σ. 25).

[3] Ανακοίνωση της Επιτροπής προς το Εαρινό Ευρωπαϊκό Συμβούλιο, "Εφαρμογή της ανανεωμένης στρατηγικής της Λισαβόνας για την ανάπτυξη και την απασχόληση - Ένα έτος επίτευξης αποτελεσμάτων", 12.12.2006, COM(2006) 816.

[4] Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο - Μακροπρόθεσμη διατηρησιμότητα των δημόσιων οικονομικών στην ΕΕ, της 12.10.2006, COM(2006) 574 τελικό και έγγραφο της Ευρωπαϊκής Επιτροπής, Γενική Διεύθυνση Οικονομικών και Χρηματοδοτικών Υποθέσεων (2006), «Μακροπρόθεσμη διατηρησιμότητα των δημόσιων οικονομικών στην Ευρωπαϊκή Ένωση», Ευρωπαϊκή Οικονομία, τεύχος αριθ. 4/2006.

[5] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που εγκρίθηκε από το Συμβούλιο ECOFIN στις 11 Οκτωβρίου 2005.

[6] ΕΕ L 209, 2.8.1997, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1055/2005 (ΕΕ L 174 της 7.7.2005, σ. 1). Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο:

http://europa.eu.int/comm/economy_finance/about/activities/sgp/main_en.htm

[7] Συγκεκριμένα, δεν παρέχονται τα καθαρά εξωτερικά ισοζύγια για την περίοδο 2006-2007 καθώς και ορισμένα προαιρετικά δεδομένα σχετικά με τα τομεακά ισοζύγια, τις εξελίξεις της αγοράς εργασίας, τις δαπάνες γενικής κυβέρνησης ανά λειτουργία και την εξέλιξη του χρέους.